“หมอวิชัย” ท้าชน “โกลบอลวัน” เจอกันที่ศาล หยุดปันหัวแมงเม่าได้รับความเสียหาย
“หมอวิชัย” ท้าชน “โกลบอลวัน” เจอกันที่ศาล หยุดปันหัวแมงเม่าได้รับความเสียหาย
22 ก.พ. 2560

บริษัทอินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC  ชี้แจงกรณีบริษัทบริหารสินทรัพย์ โกลบอลวัน ฟ้องหมิ่นหมิ่นประมาท นพ.วิชัย ถาวรวัฒนยงค์ ประธาน และพนักงานบริษัทอีกรายหนึ่ง ตามที่มีการสื่อข่าวผ่านสื่อสารมวลชน บริษัทขอชี้แจงว่า ก่อนหน้านี้บริษัทได้ฟ้องร้องบริษัทโกบอลวัน และผู้เกี่ยวข้อง ต่อศาลแพ่งกรุงเทพใต้ กรณีตรวจพบความผิดปกติในมูลหนี้จากการที่บริษัทซื้อโรงแรมดาราเทวี ซึ่งศาลได้ประทับรับฟ้อง และนัดสืบในวันที่ 22 พ.ค. 2560 
อย่างไรก็ตาม ได้มีบุคคลหรือกลุ่มบุคคลที่ไม่หวังดี พยายามโยงคดีที่โกลบอลวันฟ้องร้องดังกล่าว ผ่านสื่อต่างๆ ว่าจะมีผลกระทบกับผู้ถือหุ้นรายย่อย โดยมุ่งหวังทำให้เกิดความตื่นตระหนก และสร้างความเกลียดชังให้กับผู้บริหารบริษัท ซึ่งกระทำดังกล่าวเป็นการละเมิดอย่างร้ายแรง บริษัทจึงขอเรียกร้องให้กลุ่มบุคคลดังกล่าว ยุติการกระทำเสีย 
เนื่องจากขณะนี้บริษัทฯ ได้เข้าสู่กระบวนการบริหารจัดการ ภายหลังได้มีการเลือกตั้งกรรมการบริษัทเป็นที่เรียบร้อยไปเมื่อ วันที่ 14 ก.พ.ที่ผ่านมา โดยหากไม่หยุดดำเนินการ แสดงว่า กลุ่มบุคคลดังกล่าวเจตนาชัดเจนที่จะขัดขวาง หรือทำให้บริษัท IFEC เสียหาย ซึ่งบริษัทจะดำเนินการตามกฏหมายต่อไป  โดยบริษัทยืนยันว่า กรณีการฟ้องร้องต่อศาลทุกคดีที่เกิดขึ้น บริษัทดำเนินการเพื่อปกป้องผลประโยชน์ของบริษัท และนักลงทุน และขอให้ทุกอย่างเป็นไปตามกระบวนการยุติธรรม 
นอกจากนี้ล่าสุดเมื่อวันที่ 20 ก.พ. ที่ผ่านมาบริษัทฟ้องอาญา ต่อ กลุ่มบุคคล และบริษัท ไลท์ คอร์ปอเรท จำกัด ข้อหากระทำซื้อขายที่ดินของบริษัทที่จังหวัดฉะเชิงเทราโดยขัดต่อกฏหมายตามความผิด พรบ.หลักทรัพย์และตลาดหลักทรัพย์ พ.ศ.2535 มาตรา 89/7,281/2,311,315 และพรบ.บริษัทมหาชนจำกัด พ.ศ.2535 มาตรา 215,216, ประมวลกฎหมายอาญามาตรา 137,267 และศาลได้นัดไต่สวนมูลฟ้องในวันที่ 9 พ.ค. 2560 
สำหรับคดีข้างต้น ก่อนหน้านี้ IFEC ได้แจ้งความร้องทุกข์ต่อกองบังคับการปราบปรามการกระทำความผิดเกี่ยวกับอาชญากรรมทางเศรษฐกิจไว้แล้ว